

**Til deg som er deltaker på adventsnatta LYS VÅKEN og til dine foresatte!**

Endelig! Vi samles **lørdag 30. november klokka 17:00 i Grønnåsen kirke**. Vi har lagt opp til et variert program med leker, sang, aktiviteter og forberedelse av gudstjenesten dagen etter. Ca. **klokka 20 serverer vi pizza**, og før natta kommer skal vi gomle godteri og være ute og ha refleksjakt rundt kirka, og tenne stjerneskudd. I **23-tida gjør vi oss klare til å sove** i kirka. Søndag spiser vi frokost sammen, før vi gjør de siste forberedelsene til **gudstjenesten klokka 11:00**. Foreldre, familie og venner er hjertelig velkomne til gudstjenesten. Etter den blir det kirkekaffe, og **vi avslutter ca. klokka 13:00**.

Lederne på Lys våken har bestemt at alle mobiltelefoner skal være i bagen under hele arrangementet, og at vi samler den inn hvis denne regelen ikke overholdes. Ved leggetid vil det bli gitt mulighet til å si god natt til de hjemme, og så skal mobilen tilbake i bagen med lyden av. De voksne vil ha en liste med kontaktopplysninger til foresatte tilgjengelig, og en mobil man kan låne, så det går fint å legge igjen mobilen hjemme også. **Det er viktig at en forelder/foresatt er tilgjengelig for oss eller deltakerne på mobil under hele arrangementet, også på nattestid.**

Hvis noen har behov for oppfølging eller tilrettelegging som vi trenger å vite om, gi oss beskjed om dette i god tid på forhånd. Da kan vi sammen legge til rette for at Lys våken blir en flott opplevelse for alle.

**Pakkeliste**

* Hodelykt/lommelykt og gode uteklær! (Vi skal være noe ute og været kan være kaldt og vått.)
* Sovepose/dyne, hodepute og et **godt** liggeunderlag. (Vi sover på kirkegulvet og det er hardt.Vi anbefaler derfor å unngå de tynneste typene, og at luftmadrasser må sjekkes for hull på forhånd. **Vi ønsker ikke at noen deler dobbel madrass.**)
* Toalettsaker, pysj, tøfler/varme sokker og ekstra klesskift

Du trenger ikke å ha med deg mat, drikke eller godis – det ordner vi ☺

**Ta kontakt om du mangler utstyr, så skal vi prøve å hjelpe!**

**VI GLEDER OSS TIL Å HA DET GØY MED DERE!**

**Hilsen voksne og ungdomsledere fra Grønnåsen kirke**